Jumejn oħra l-Qorti mistennija tiddeċiedi jekk Lisa May Camilleri terġax tinżamm arrestata. Il-mara tinsab akkużata li ġiegħlet lil bintha tixhed falz u tgħid li missierha kien abbuża minnha. Fil-Qorti l-Pulizija ressqet rikors biex Lisa May terġa tinżamm arrestata wara li allegatament kisret waħda mill-kundizzjonijiet tal-libertà proviżorja. Il-Pulizija qalu li s-Sinjura Camilleri staqsiet għall-ex raġel tagħha, Emanuel Camilleri, ma’ xi xufiera waqt li kienet qed tixrob xi ħaġa l-Belt. Quddiem il-Maġistrat Ian Farrugia, xehdu żewġ xufiera tat-trasport pubbliku li qalu li waqt kienu f’ħanut semgħu lil Lisa May tistaqsi għal Emanuel Camilleri. Xehdet ukoll l-akkużata li qalet li marret il-Belt biex tagħmel il-karta tal-identità u wara marret tieħu xi ħaġa x’tixrob. Madankollu hi ċaħdet li qatt rat lix-xufiera u stqarret li kienet qed taħlef fuq binha l-mejjet, Luke, li qatt ma rat lix-xufiera. L-istess verżjoni ngħatat minn omm Lisa May, Mary Carabott li fil-Qorti bdiet tbus is-santa tan-neputi tagħha Luke u s-salib tal-Qorti u tgħid li bintha fl-ebda ħin ma’ staqsiet għal Emanuel Camilleri. Il-Ħamis, il-Maġistrat Ian Farrugia se jagħti deċiżjoni dwar jekk Lisa May Camilleri kistritx il-kundizzjonijiet tal-liberta’ proviżjorja u terġax tinżamm arrestata.